Digitaalse maailma töötegijate õudusunenägudes kangastuv saatan kliendi nahas ei maksa kunagi õigeaegselt arveid ning produtseerib järjepidevat lisatööd ja peavalu, mis on kaunistatud sildiga "Ainult viimane väike  muudatus™". Sellel kliendil on alati kiire siis, kui temal on midagi tarvis. Olukorras, kus klient ise peab midagi tegema, võib näha relatiivsusteooria kõige ehedamat rakendumist - aegruum moondub risti vastupidiseks ning sinu lubatud tähtaegade täitmiseks vajalikud materjalid ähvardavad igavikku tilpnema jääda.